बिंद्रा ने फ्रांस में ग्रां प्री में स्वर्ण पदक जीता  
अभिनव बिंद्रा ने फ्रांस के फ्लेरी लेस अब्रीयास में पहली निशानेबाजी ग्रां प्री में 10 मीटर एयर रायफल में स्वर्ण पदक जीता।
बीजिंग ओलिंपिक के चैंपियन स्टार निशानेबाज अभिनव बिंद्रा ने फ्रांस के फ्लेरी लेस अब्रीयास में पहली निशानेबाजी ग्रां प्री में 10 मीटर एयर रायफल में स्वर्ण पदक जीता।  बिंद्रा ने क्वालीफिकेशन में 596 और फाइनल में 102.9 अंक सहित कुल 698.9 अंक बनाकर सोने का तमगा जीता। स्थानीय निशानेबाज वेलेरियान सुवेप्लेन (698.3) ने रजत और एटिनी गारमंड (695.7) ने कांस्य पदक जीता।  भारतीय कोच सन्नी थामस के अनुसार बीजिंग ओलिंपिक में स्वर्ण पदक जीतने वाले बिंद्रा ने पहले दो विश्व कप के लिए भारतीय टीम में जगह पक्की कर ली है।   भारतीय राष्ट्रीय रायफल संघ ने हालांकि रांची में चल रहे राष्ट्रीय खेलों में भाग नहीं लेने के लिए उन्हें अल्टीमेटम जारी किया था।